Fustik

Fustik on kollane orgaaniline värvaine, mida saadakse mitmete troopiliste ja lähistroopiliste puuliikide puidust ja koorest. Seda kasutatakse villa- ja siidikiust tekstiilide värvimiseks. Värvainete indeksis on fustiku üldnimetuse tähis C.I. Natural Yellow 11 ning iga orgaaniline ühend, mis värvi annab, kannab oma tähist: moriin 75660, makluriin 75240, teised 75710, 75720, 75730, 75750. Tõenäoliselt pärineb sõna "fustik" araabiakeelsest sõnast fustuq 'pistaatsia', 'põõsas'. Põõsakujulise vormiga on parukapuu, mis kasvab Vahemere maades ja Türgis ning mis oli tuntud kollast värvi andva värvitaimena juba enne Ameerika avastamist. Eesti keelde on sõna jõudnud arvatavasti saksakeelse sõna Fustik või venekeelse sõna фустик vahendusel. Fustikut on ajalooliselt toodetud mitut liiki taimedest ja vastavalt ka erinevalt nimetatud. Hariliku makluura (Maclura pomifera) ja värvimakluura (Maclura tinctoria) ehk kollapuu puidust ja koorest saadavat värvi tuntakse fustiku või vana fustiku nime all. Parukapuu ehk Veneetsia sumahhi (Cotinus coggygria) puidust saadud kollast värvainet nimetatakse Ungari kollapuuks või ka fustikuks (inglise keeles young fustic). Värvaine saadakse puidu keetmisel. See on punakaskollane ning lahjendamisel oranžikaskollane. Värvainet turustatakse kas vedela ekstraktina või kuivatatuna oliivjas- kuni tumepruunide kookide või graanulitena. Fustiku peamised värvi andvad komponendid on flavonoidid moriin ja makluriin. Värvimakluura koor sisaldab ka parkaineid tanniine. Veneetsia sumahhi puit sisaldab flavonoidide hulka kuuluvaid värvaineid müritsetiini ja füsetiini. Värvaine annab villale ja villasele kangale kollaseid toone maarjaga peitsides, tina- ja pliisooladega peitsides eredamaid oranžkollaseid värvusi. Oliivrohelisi värvitoone saab kroomi- ja vasesoolasid peitsainena kasutades. Saadud värvid pole eriti valguskindlad, kuid nad on vastupidavad seebi ja aluseliste pesuainetega pesemisele. Fustikunimelist värvainet on mainitud juba varauusaja kirjalikes allikates, kuid sageli jääb ebamääraseks, millisest taimest toodetud värvainet on mõeldud. Ajalooliselt on vanim nn ungari kollapuu fustiku kasutus, mida tarvitati laialt Euroopas, eriti Itaalias siidkangaste kollaseks värvimiseks, sageli kombineerituna teiste kollast andvate värvitaimedega, juba keskajal. Nn vana fustikut kasutati Euroopas 16.–19. sajandini villa ja siidi värvimiseks, Venemaal on fustikuga värvitud villa, harvem siidi kollaseks alates 17. sajandist 20. sajandi alguseni. Esimese maailmasõja ajal oli fustik oluline värvaine khaki nimetuse all tuntud tekstiilide tööstuslikul tootmisel. http://www.artiscreation.com/yellow.html#ny11 https://en.wiktionary.org/wiki/fustic http://www.jennydean.co.uk/smoke-tree-cotinus-coggygria/ Kunst- und Gewerbe- Blatt, 13. Jahrgang, 5. Band. München, 1827. lk 205, 241 D.C. Watts. Dictionary of Plant Lore. Elsevier, 2007. lk 158 https://www.kremer-pigmente.com/media/pdf/36200.pdf "Eve Järvoja. Välismaised värvained. - Renovatum anno 1991" (PDF). Originaali (PDF) arhiivikoopia seisuga 14. detsember 2018. Vaadatud 19. aprillil 2019. http://www.wildcolours.co.uk/html/fustic.html Fustik Encyclopaedia Britannicas Of Fustick. – Asa Ellis, Jun. The Country Dyer's Assistant. Brookfield, 1798 Chapter VII. Of Fustic. – James Haigh. The Dyer's Assistant in the art of dying wool and woollen goods. York, 1800 Vana fustik (kollapuu laastud) ja sellega värvimise õpetus portaalis Wild Colours Veneetsia sumahh värvitaimena ja teiste fustikute kasutamise ajalugu (inglise keeles) Fustik (kollapuu) kunsti- ja konserveerimismaterjalide andmebaasis CAMEO Fustik (veneetsia sumahhi puit) kunsti- ja konserveerimismaterjalide andmebaasis CAMEO